വെള്ളം വീട്ടുപടിക്കല്, പെരിയാറില് വീണ്ടും ആശങ്ക തമിഴ്നാട് പുറന്തള്ളുന്ന ജലത്തിന്റെ അളവ് മൂന്നിരട്ടിയിലേറെ കൂട്ടി കുമളി: ജലനിരപ്പ് ഉയര്ന്നുകൊണ്ടിരിക്കുന്നതിനെ തുടര്ന്ന് മുല്ലപ്പെരിയാര് അണക്കെട്ടില് നിന്ന് പുറന്തള്ളുന്ന ജലത്തിന്റെ അളവ് മൂന്നിരട്ടിയിലധികമായി കൂട്ടിയതോടെ പെരിയാര് തീരത്ത് വീണ്ടും ആശങ്ക. ഇന്നലെ വൈകിട്ടോടെ മൂന്ന് ഷട്ടറുകള് കൂടി അധികമുയര്ത്തി പുറത്തേക്കൊഴുക്കുന്ന ജലത്തിന്റെ അളവ് 2974 ഘനയടിയാക്കിയതോടെ പെരിയാറിലെ ജലനിരപ്പ് രണ്ടരയടിയായി ഉയര്ന്നു. മുല്ലപ്പെരിയാറില് നിന്ന് ആദ്യം ജലമൊഴുകിയെത്തുന്ന ജനവാസ മേഖലയായ വള്ളക്കടവിലെ ചില വീടുകളുടെ പടിവാതില്ക്കല്വരെ വെള്ളമെത്തി. ഇതോടെ ഇവിടെ താമസിക്കുന്നവരെയെല്ലാം രാത്രിയോടെ ക്യാമ്ബുകളിലേക്ക് മാറ്റി. രാത്രി ഇനിയും കൂടുതല് ജലമൊഴുക്കിയാല് വീടുകള് വെള്ളത്തിലാകും. നിലവില് ആകയുള്ള 13 ഷട്ടറുകളില് ആറും ഉയര്ത്തി 2974 ഘനയടി ജലമാണ് പുറന്തള്ളുന്നത്. അതായത് സെക്കന്ഡില് 84,214 ലിറ്രര് പെരിയാറിലെത്തും. വെള്ളിയാഴ്ച രാവിലെ 7.30ന് 138.75 അടിയില് ജലനിരപ്പ് നില്ക്കുമ്ബോള് രണ്ട് ഷട്ടറുകള് 30 സെന്റി മീറ്റര് വീതം ഉയര്ത്തി സെക്കന്ഡില് 538.16 ഘനയടി വെള്ളമായിരുന്നു ആദ്യം പെരിയാറിലേക്ക് ഒഴുക്കിയിരുന്നത്. അപ്പോള് അരയടി പോലും പെരിയാറില് വെള്ളമുയര്ന്നില്ല. എന്നാല് പിന്നീട് ജലനിരപ്പ് ഉയര്ന്നുകൊണ്ടിരുന്ന സാഹചര്യത്തില് നാല് തവണ പുറത്തേക്കൊഴുക്കുന്ന ജലത്തിന്റെ അളവ് തമിഴ്നാട് കൂട്ടി. ആദ്യം ഉച്ചയ്ക്ക് രണ്ട് മണിയോടെ 550 ഘനയടിയായി ആദ്യം ഉയര്ത്തി. പിന്നീട് രാത്രി ഒമ്ബതിന് ഒരു ഷട്ടര് കൂടി 30 സെന്റി മീറ്റര് ഉയര്ത്തി ഒഴുക്കുന്ന ജലം സെക്കന്ഡില് 832 ഘനയടിയാക്കി. ഇന്നലെ രാവിലെ 11ന് ജലനിരപ്പ് 138.95 അടിയായി ഉയര്ന്നതോടെ ഇത് ഇരട്ടിയാക്കി അളവ് കൂട്ടി. എന്നിട്ടും ജലനിരപ്പ് കുറയാതെ 139 അടിയോട് അടുത്തതിനെ തുടര്ന്നാണ് വൈകിട്ട് നാലിന് മൂന്ന് ഷട്ടറുകള് കൂടി അധികം ഉയര്ത്തി ഒഴുക്കുന്ന ജലം 2974 ഘനയടിയിലെത്തിച്ചത്. തേക്കടി പെരിയാര് ഹൗസില് ചേര്ന്ന അവലോകന യോഗത്തില് സ്ഥിതിഗതികള് വിലയിരുത്തിയ ശേഷം മന്ത്രി റോഷി അഗസ്റ്റിന്, ഡീന് കുര്യാക്കോസ് എം.പി, വാഴൂര് സോമന് എം.എല്.എ എന്നിവര് വള്ളക്കടവിലെത്തി ജനങ്ങളോട് ആശങ്കപ്പെടേണ്ടതില്ലെന്ന് അറിയിച്ചു. ആശങ്ക വേണ്ട, മുന്നൊരുക്കം നടത്തി റൂള് ലെവലായ 138 അടിയില് ജല നിരപ്പ് പിടിച്ചു നിറുത്താന് മുല്ലപ്പെരിയാറില് നിന്ന് കൂടുതല് ജലമൊഴുക്കിയാലും സുരക്ഷിതമായിരിക്കാന് ജില്ലയില് മുന്നൊരുക്കനടപടികള് സ്വീകരിച്ചിട്ടുണ്ടെന്ന് ജലവിഭവ വകുപ്പ് മന്ത്രി റോഷി അഗസ്റ്റിന് അറിയിച്ചു. തേക്കടി പെരിയാര് ഹൗസില് ചേര്ന്ന അവലോകന യോഗത്തിന് ശേഷമാണ് മന്ത്രി ഇക്കാര്യം അറിയിച്ചത്. പഞ്ചായത്ത് ജാഗ്രതാ സമിതികള് ബോധവത്കരണത്തിന് രംഗത്തുണ്ട്. എന്.ഡി.ആര്.എഫ്, പൊലീസ്, ഫയര്ഫോഴ്സ് എന്നിവര് കൂടുതല് ജാഗ്രതയോടെ നിലയുറപ്പിച്ചിട്ടുണ്ട്. തമിഴ്നാട് ജലനിരപ്പ് ഉയരുന്നതിന്റെ കൃത്യമായ ജാഗ്രതാ നിര്ദ്ദേശം മുന്കൂട്ടി നല്കുന്നുണ്ട്. തുറക്കുന്നതിന് മുന്പ് അനുമതിയും തേടുന്നുണ്ട്. നമ്മുടെ നിലപാട് അംഗീകരിച്ച് തമിഴ്നാട് സഹകരിക്കുന്നുണ്ട്. വൈകിട്ട് ആറിന് തമിഴ്നാട് കൂടുതല് ഷട്ടറുകള് ഉയര്ത്താനിരുന്നത് കേരളത്തിന്റെ ആവശ്യം അംഗീകരിച്ചാണ് നാലിനാക്കിയെന്നും മന്ത്രി പറഞ്ഞു. ഡീന് കുര്യാക്കോസ് എം.പി, വാഴൂര് സോമന് എം.എല്.എ, കട്ടപ്പന ബ്ലോക്ക് പഞ്ചായത്ത് പ്രസിഡന്റ് ജോസുകുട്ടി കണ്ണമുണ്ടേല്, അഴുത ബ്ലോക്ക് പ്രസിഡന്റ് പി.എം. നൗഷാദ്, ജില്ലാ പഞ്ചായത്ത് അംഗം രാരിച്ചന് നീറണാംകുന്നേല്, വണ്ടിപ്പെരിയാര്, ഉപ്പുതറ, കുമളി, അയ്യപ്പന്കോവില്, കാഞ്ചിയാര് പഞ്ചായത്ത് പ്രസിഡന്റുമാര്, ജലസേചന ചീഫ് എന്ജിനിയര് അലക്സ് വര്ഗീസ് ജില്ലാതല നിര്വ്വഹണ ഉദ്യോഗസ്ഥര് എന്നിവര് പങ്കെടുത്തു. സ്കൂളുകള് തുറക്കില്ല പുഴയുടെ സമീപത്ത് ക്യാമ്ബുകളായിട്ടുള്ള സ്കൂളുകള് ഒന്നാം തീയതി തുറക്കേണ്ടതില്ലെന്ന് മന്ത്രി റോഷി അഗസ്റ്റിന് അറിയിച്ചു. ജലനിരപ്പ് ഉയര്ന്ന് തന്നെ 138.95 അടിയായി മുല്ലപ്പെരിയാര് ഡാമിലെ ജലനിരപ്പ് ഉയര്ന്ന് നില്ക്കുകയാണ്. സെക്കന്ഡില് 4463 ഘനയടി ജലമാണ് ഡാമിലേക്കുള്ള നീരൊഴുക്ക്. സെക്കന്ഡില് 2340 ഘനയടിയാണ് തമിഴ്നാട് ടണല് വഴി വൈഗ ഡാമിലേക്ക് കൊണ്ടുപോകുന്നത്. അതേസമയം മുല്ലപ്പെരിയാറിലെ ജലമൊഴുകിയെത്തുന്ന ഇടുക്കി അണക്കെട്ടിലും നിലവില് ജലനിരപ്പില് മാറ്റമില്ല. ഇന്നലെ രാവിലെ 2390.30 അടിയായിരുന്ന ജലനിരപ്പ് രാത്രി 2390.28 അടിയായി. മുല്ലപ്പെരിയാറില് നിന്ന് അധിക ജലമെത്തിയാല് ഒരടി വരെ ജലനിരപ്പ് ഉയര്ന്നേക്കാം. വൃഷ്ടി പ്രദേശത്ത് മഴയുടെ ശക്തി ഇന്നലെ കുറഞ്ഞതിനാലും നാളെ പുതിയ റൂള്കര്വ് വരുമെന്നതിനാലും ഉടന് ഇടുക്കി തുറക്കേണ്ടി വരില്ലെന്നാണ് ജില്ലാ ദുരന്തനിവാരണ വിഭാഗത്തിന്റെ കണക്ക് കൂട്ടല്. മുല്ലപ്പെരിയാറിന് പ്രത്യേക എക്സിക്യൂട്ടീവ് എന്ജിനിയര് മുല്ലപ്പെരിയാര് ഡാമിന് പൂര്ണ ചുമതലയുള്ള എക്സിക്യൂട്ടീവ് എന്ജിനീയറെ നിയമിക്കും. കൃത്യമായ കാലയളവില് മുല്ലപ്പെരിയാര് ഡാമിലെത്തി നിരീക്ഷണം നടത്തുന്നതിന് ജലസേചന വകുപ്പ് ബോട്ടും വാങ്ങി സൗകര്യം ഒരുക്കുമെന്ന് മന്ത്രി റോഷി അഗസ്റ്റിന് അറിയിച്ചു. വനം വകുപ്പിന്റെ ബോട്ടാണ് ഇപ്പോള് ഉപയോഗിക്കുന്നത്. വനം വകുപ്പിന്റെ ബോട്ട് ആവശ്യമുള്ളപ്പോഴെടുക്കാമെങ്കിലും ജലസേചന വകുപ്പ് ബോട്ട് വാങ്ങാന് തീരുമാനിച്ചത് അന്വേഷണവും നിയന്ത്രണവും വര്ദ്ധിപ്പിക്കാന് വേണ്ടിയാണ്. കുമളിയിലും വണ്ടിപ്പെരിയാറിലും നിരീക്ഷണം വര്ദ്ധിപ്പിക്കും. ഇന്നലത്തേക്കാള് വെള്ളം വളരെ ഉയര്ന്നു. ഇനിയും വെള്ളം തുറന്ന് വിട്ടാല് വീട്ടില് വെള്ളം കയറും. അതിനാല് പ്രായമായ മാതാപിതാക്കളെയുമായി ക്യാമ്ബിലേക്ക് മാറുകാണ്കുമാരന് വള്ളക്കടവ് സ്വദേശി